b'\n_START_ARTICLE_\nArup Vejle\n_START_PARAGRAPH_\nArup Vejle er en lavvandet s\xc3\xb8 p\xc3\xa5 gr\xc3\xa6nsen mellem Thy og Han Herred (i Region Nordjylland) omgivet af r\xc3\xb8rskov og engarealer, i en tidligere fjordarm til Limfjorden. Den nordlige ende af Arup Vejle hedder Vesl\xc3\xb8s Vejle, og de har samlet et areal p\xc3\xa5 396 ha ved normal vandstand. R\xc3\xb8rskovsarealet omkring har et areal p\xc3\xa5 ca. 450 ha.  Den ligger i den del af Vejlerne, der kaldes De Vestlige Vejler, og ligger syd\xc3\xb8st for \xc3\x98sterild, og vest for Vesl\xc3\xb8s, med \xc3\x98sterild Fjord mod \xc3\xb8st og \xc3\x98sterild Klitplantage mod nord. Midt i s\xc3\xb8en ligger den lille \xc3\xb8 Melsig som huser en bestand af skestorke , og hvor der ogs\xc3\xa5 findes en koloni af skarver p\xc3\xa5 cirka 600-700 ynglepar samt flere hundrede par s\xc3\xb8lvm\xc3\xa5ger og sildem\xc3\xa5ger . Vejlen er forbundet med T\xc3\xb8mmerby Fjord mod nord\xc3\xb8st, og afvandes mod sydvest via en kanal, som gennem en dykkersluse g\xc3\xa5r under Ringkanalen fra T\xc3\xb8mmerby Fjord og ud i \xc3\x98sterild Fjord._NEWLINE_Den er en del af Natura 2000 -omr\xc3\xa5de nr. 16 L\xc3\xb8gst\xc3\xb8r Bredning, Vejlerne og Bulbjerg, og fuglebeskyttelsesomr\xc3\xa5de F20. Den er ogs\xc3\xa5 en del af en naturfredning fra 1958, hvor man fredede et areal p\xc3\xa5 2300 ha i De Vestlige Vejler. Den er ligeledes en del af det omr\xc3\xa5de som i 1960, af staten, blev udpeget til videnskabeligt reservat; Det blev sikret, da et omr\xc3\xa5de p\xc3\xa5 ca. 5.500 ha i 1993 blev opk\xc3\xb8bt af Aage V. Jensens Fonde, og udg\xc3\xb8r nu naturreservatet Vejlerne .'